
הגב' מיכל יוספוף 

      הגב' רחל גרשוני 
ממונה ביקורת גבולות ומעברים         המתאמת הבין משרדית במאבק בסחר בבני אדם
משרד הפנים 


      משרד המשפטים
באמצעות פקס. 02-6294807              באמצעות פקס. 02-6467930
שלום רב,
הנדון: בקשה למתן רישיון שהיה מסוג ב/1 למשך שנה לקורבן סחר למטרות עבדות – הגב' קאיה ט'
המבקשת הינה אזרחית נפאל, קורבן סחר בבני אדם למטרות עבדות, כהגדרתו של מונח זה בסעיפים 375א ו-377א לחוק העונשין, התשל"ז-1977, שהוספו לחוק העונשין בחודש אוקטובר 2006 במסגרת חקיקת חוק איסור סחר בני אדם, התשס"ז-2006 וכהגדרתו של מונח זה בדין הבינלאומי.

קאיה בת 35 שנים, נשואה ואם לשלושה ילדים: שתי בנות (3, 12), ובן אחד (10). משפחתה של קאיה מתגוררת בנפאל והיא נמצאת בגפה בישראל, ללא קרוב או מכר. במדינת מוצאה עבדה קאיה במסעדה קטנה שבבעלות המשפחה וקיימה את עצמה ואת משפחתה בדוחק רב. לפני מספר חודשים הציע לה סוכן כוח אדם מקומי להגיע לישראל לצורך עבודה בענף הסיעוד. הסוכן ביקש כי ישולמו לו דמי תיווך בסך 7,000$, והבטיח לה כי באמצעות סוכנות כוח אדם בישראל, העובדת בשיתוף עמו, תימצא לה עבודה חוקית כמטפלת סיעודית, שבמסגרתה תעבוד 8 שעות ביום, יינתן לה יום חופש אחד בשבוע והיא תרוויח שכר של 800$ בחודש.
לצורך תשלום דמי התיווך אשר נדרשו ממנה מכרה משפחתה של קאיה את המסעדה המשפחתית ובעת התשלום לסוכן בנפאל הוחתמה קאיה על חוזה עבודה. עוד בהיותה בנפאל ניתן לה רישיון ישיבה מסוג ב/1 לעבודה בענף הסיעוד, ככל הנראה למעסיקה בשם אסתריה חובש. 
ביום 31.1.2007 נכנסה קאיה כדין לישראל.
ייפוי כוח וצילום דרכונה של המבקשת מצ"ב ומסומנים נספחים א', ב' בהתאמה.
בשל הקשיים שנתקלנו בהם במציאת מתרגם מהשפה הנפאלית לעברית, לא מצורף מכתבה של קאיה.

קורותיה של המבקשת לאחר כניסתה לישראל
1. עם נחיתתה בישראל, ביום 31.1.2007 כאמור,  נאספה קאיה בנמל התעופה על ידי אדם בשם אילן, אליו הופנתה על ידי סוכן כוח האדם הנפאלי אשר גייס אותה בחו"ל. קאיה נלקחה על ידו לדירה בתל אביב, שאת כתובתה אין היא יודעת, ושם שוכנה (להלן-"הדירה"). בדירה הסמוכה התגורר אותו אילן עם בת זוגו הנפאלית, קטלינה, אשר עוסקת יחד עמו בתיווך כוח אדם (לא ידוע האם השניים עוסקים בתחום זה ברישיון או לא). שניהם יחד סחרו בקאיה והחזיקו אותה בתנאי עבדות. שמם של בני הזוג נקשר במספר פרשיות של ניצול והונאה וממנהלת ההגירה נמסר לעו"ד יונתן ברמן מ"מוקד סיוע לעובדים זרים", כי תלויים ועומדים נגדם מספר תיקי חקירה במקרים דומים.
2. למחרת הגעתה לישראל נלקחה קאיה על ידי בני הזוג לעבוד אצל משפחה למשך חמישה ימים. עבור עבודתה במהלך אותם חמישה ימים לא שולם לה דבר. בתום אותם חמישה ימים נלקחה קאיה בחזרה אל הדירה ואל בית המשפחה הובאה עובדת נפאלית אחרת. בעת החלפתה של קאיה בעובדת האחרת היא ניסתה לשוחח איתה, אולם אילן לא איפשר לה זאת והשתיק אותה.
3. במשך 18 ימים נוספים הוחזקה קאיה בדירה הסמוכה לדירת בני הזוג. הדירה הייתה מוארת רק באופן חלקי ונמצאה בהליך של שיפוצים. במשך אותם 18 ימים הורעבה קאיה ולנה על מזרון אשר היה מונח על הרצפה ללא סדינים, שמיכה או כרית. קאיה ביקשה מבני הזוג אפשרות לצאת מן הדירה אך נאסר עליה לעשות זאת, בתואנה שאין לה רישיון שהיה בישראל. קטלינה אף איימה עליה, כי אם תצא מן הדירה הם ידאגו להחזיר אותה לנפאל. 
4. בתום אותם 18 ימים נלקחה קאיה על ידי שוביה אל לשכת מינהל האוכלוסין, שם, על פי פרוטוקול ממונה ביקורת גבולות מיום 14/5/07, הוחלף רישיון הישיבה והעבודה שברשותה (רישיון מסוג ב/1) באשרת תייר (רישיון מסוג ב/2), בהתאם ל"נוהל מעבר מעסיק למעסיק" מבלי שהיא מודעת למתרחש, לנסיבותיו או להשלכות העניין.
       פרוטוקול שמיעת טענות שוהים בלתי חוקיים, מצ"ב ומסומן נספח ג'.
5. בשלב זה העבירו אותו זוג את קאיה לאדם בשם אבנר ק', אשר ככל הנראה לא היה לו היתר להעסקת עובד סיעוד. מר ק' לא סיפק לקאיה מזון, ובשעה שהם היו מטיילים ברחוב הוא היה מצביע על שאריות מזון ומורה לה ללקט אותם וכך עשתה. בתום כשלושה שבועות התקשרה קטלינה אל קאיה, אמרה לה שמר ק' "קצת משוגע" והורתה לה לחזור מיד לדירה. עבור אותה תקופה שולם לקאיה סכום של 600 ₪.
6. לאחר שהחליטו בני הזוג כי הסתיימה עבודתה אצל מר ק' הוחזרה קאיה אל הדירה ולאחר שלושה ימים הועברה לעבוד אצל זוג קשישים. במשפחה זו עבדה במשך יום אחד, עבורו לא שולם לה דבר, ובסופו הוחזרה אל הדירה שבסמוך לדירת בני הזוג. 
7. בתום שלושה ימים נוספים נלקחה קאיה לקשישה באשדוד, שם שהתה במשך כ-10 ימים, עד שאילן מסר לה כי הוחלט שעובדת אחרת תחליף אותה, וכי עליה לחזור לדירה בתל אביב. גם עבור אותם עשרה ימים לא שולם לקאיה דבר.
8. לאחר מספר ימים נוספים בדירה בתל אביב נלקחה קאיה על ידי בני הזוג לעבוד אצל משפחה ברמלה, שם שהתה כשלושה שבועות. ביום 2.5.2007 נלקחה קאיה על ידי אילן למשרד הפנים. במשרד הפנים ניתנה לה אשרה כלשהי, אולם קאיה לא ידעה איזו אשרה משום שמייד לאחר מכן דרכונה נלקח ממנה על ידי אילן, האוחז בו עד היום. לפי העולה מהפרוטוקול המצ"ב כנספח ג' ניתן לה באותו מועד רישיון ישיבה מסוג ב/1.
9. מספר ימים לאחר מכן הצליחה קאיה להימלט מהדירה ולא חזרה אליה מאז. דרכונה נשאר אצל אילן. קאיה נמצאה בוכיה ברחוב על ידי אזרחית נפאלית בשם דיטיה ר' אשר רחמיה נכמרו עליה והיא אספה אותה לביתה. בימים שלאחר עזיבתה את סוחריה ועד מעצרה התגוררה קאיה בדירתה. אותה נפאלית מושיעה עזבה את ישראל ביום 16.5.2007.
10. דיטיה ר', אשר טופלה בעבר על ידי "מוקד סיוע לעובדים זרים", הביאה את קאיה אל משרדי הארגון, שם נלקחו ממנה באמצעות תרגומה של  ראי כל הפרטים המופיעים בבקשה זו.
11. ביום 14.5.2007 פנתה גב' יעל רלוי מהמוקד אל נצ"מ דורית בן מאיר מהיחידה ללוחמה בפשיעה חמורה במנהלת ההגירה, אל עו"ד רחל גרשוני, המתאמת הבין-משרדית למאבק בסחר בני אדם במשרד המשפטים, אל עו"ד שושנה שטראוס מן הלשכה המשפטית של משרד התמ"ת, ואל עו"ד איריס מעיין, הממונה על זכויות עובדים במשרד התמ"ת. בפנייה זו פירטה גב' רלוי את השתלשלות העניינים שתוארה לעיל, וביקשה כי קאיה תוכר כקורבן סחר בבני אדם, כי הרשויות תימנענה ממעצרה ומגירושה, כי המשטרה תפעל להשבת דרכונה הנמצא בידי בני הזוג, וכי יינתן לה רישיון ישיבה זמני בישראל (רישיון מסוג ב/1).
12. בעת שליחת הפנייה לא הייתה גב' רלוי מודעת לכך שבאותו היום, מספר שעות קודם לכן, נעצרה קאיה על ידי מנהלת ההגירה. עם מעצרה היא הובאה לשימוע בפני ממונה ביקורת הגבולות, ובסופו הוצאו לה צווי הרחקה ומשמורת.
13. לאחר השתלשלות עניינים ארוכה מול בית הדין לביקורת משמורת ומול משרד הפנים בבקשה לשחררה ולהעבירה למקלט "מעגן", הגיש המוקד ערעור מנהלי אל בית המשפט המחוזי בחיפה בשבתו כבית משפט לעניינים מנהליים (עמ"נ 435/07 טמאנג נ' משרד הפנים). בדיון שהתקיים ביום 21/5/07 קבע בית המשפט כי יש לשחררה לאלתר.
14. ביום 27/5/07 נחקרה קאיה על ידי מנהלת ההגירה באשר לעבירות שנעברו כלפיה.
       העתק אישור בדבר הגשת תלונה מצ"ב ומסומן נספח ד'.
15. ביום 10/6/07 נתקבל במשרדנו מכתבה של נצ"מ דורית בן-מאיר, ראש אגף חקירות ומודיעין במנהלת ההגירה. בסעיף 10 למכתבה כותבת נצ"מ בן-מאיר, כי "בתאריך 27/5/07 גב' קאיה ט' מסרה עדות מפורטת בחקירות הגירה ת"א, ומעדותה עולה כי קיימות ראיות לכאורה לביצוע עבירות של סחר בבני אדם, בהמשך החקירה יוזמנו כל המעורבים..."
        העתק מכתבה של נצ"מ בן מאיר מצ"ב ומסומן נספח ה'. 

16. ביום 5/7/07 הועברה קאיה למקלט "מעגן", באישור רפ"ק רענן כספי ורפ"ק ששי רגב, שם היא שוהה בעת הגשת בקשה זו. 
החקיקה בנושא הסחר בבני אדם בישראל ותחולתה על המבקשת

17. חוק איסור סחר בבני אדם (תיקוני חקיקה), התשס"ז-2006 (להלן – חוק איסור סחר בבני אדם), שהגדיר במסגרת חוק העונשין את עבירת הסחר בבני אדם למטרות שונות הוסיף, בין השאר, את סעיף 377א לחוק העונשין, המגדיר את מהות עבירת הסחר בבני אדם לסוגיה. סעיף 377א לחוק העונשין, שהוסף, כאמור, במסגרת חקיקתו של חוק איסור סחר בבני אדם, מגדיר עבירת הסחר באופן הבא:
	סחר בבני אדם
	377א.
	(א)
	הסוחר באדם לשם אחד מאלה או הסוחר באדם ומעמידו בכך בסכנה לאחד מאלה, דינו – מאסר שש-עשרה שנים:

	
	
	
	...
	

	
	
	
	(3)
	הבאתו לידי עבדות;

	
	
	
	(4)
	הבאתו לידי עבודת כפייה;

	
	
	
	...
	


...

	
	
	(ד)
	בסעיף זה, "סחר באדם" – מכירה או קניה של אדם או עשיית עסקה אחרת באדם, בין בתמורה ובין שלא בתמורה.


18. החוק החדש אף מגדיר את מהותן של המטרות, המפורטות בסעיפים 377א(א)(3)-(4) – עבדות ועבודת כפייה. בהתאם לסעיף 375א(ג) לחוק העונשין עבדות היא "מצב שבו מופעלות כלפי אדם סמכויות המופעלות ככלל כלפי קניינו של אדם; לעניין זה, יראו שליטה ממשית בחייו של אדם או שלילת חירותו כהפעלת סמכויות כאמור".
19. תופעת הסחר בבני אדם ותופעת העבדות המודרנית, אליהן מתייחס חוק איסור סחר בבני אדם, אינן בהכרח מה שאנו מצפים שתהיינה באופן אינסטינקטיבי. החוק נחקק מתוך תפישה המכירה במאפייני העבדות המודרנית. תפישה זו מכירה בכך שהיום במדינות המערב קשה למצוא עבדים במובן המסורתי של המילה – אנשים הכבולים בשלשלאות בבתי אדוניהם, שנרכשו על ידם מידי אחרים – וכי מאפייני העבדות בעת הזו שונים מן ההגדרה הקלאסית של עבדות. תחת תפישת ה"בעלות" שביסוד העבדות הקלאסית, עומדת תפישת ה"שליטה" ביסוד העבדות המודרנית. 
20. עיון בקורותיה של המבקשת מלמד, כי היא נופלת בבטחה בגדריו של המונח "קורבן סחר". היסוד של "מכירה או קניה של אדם או עשיית עסקה אחרת באדם" מתקיים במבקשת באופן מובהק  – היא הוחזקה על ידי בני הזוג בתנאים-לא תנאים והועברה כחפץ מיד ליד. לא הייתה לה כל שליטה על בחירת מעסיקיה. בני הזוג הסדירו עבורה מספר פעמים רישיונות כאלה או אחרים מבלי לערבה בהליך ומבלי שהיא אף יודעת איזו אשרה יש לה בכל רגע נתון ומיהו מעסיקה הרשום. בתמורה לעבודתה לא קיבלה כל תשלום, למעט ממעסיק אחד, שממנו קיבלה תשלום זעום של 600 ₪ בעבור עבודה שנמשכה שלושה שבועות. מעסיקיה הם שקיבלו, ככל הנראה, את התמורה עבור עבודתה (שכן אין להניח ש"השאילו" אותה לאחרים מטוב ליבם וללא תמורה) כשהם סוחרים בגופה ובכוח העבודה שלה, וכשהם שבים ומבצעים עסקות במבקשת עם המעסיקים הזמניים השונים.
21. השתלשלות העניינים הנוגעת לקאיה משתלבת היטב בדפוס העבדות המודרנית. קאיה, אשר שילמה סכום גבוה כדי להגיע לישראל לאחר שמכרה את בית העסק שלה בנפאל, מצאה עצמה ככלי להפקת רווחים עבור סוחריה ולא הייתה יותר מאמצעי אשר ניתן להחליפו או להיפטר ממנו ולהשליכו בכל עת.
22. איזי וקלפאנה "השכירו" או "השאילו" את קאיה לסדרה ארוכה של מעסיקים. אף שלא מכרו אותה ממש הרי שהפעולות שבוצעו על ידם נופלות בבירור בגבולות המונח "סחר", אשר, כאמור לעיל, מוגדר כ"מכירה או קניה של אדם או עשיית עסקה אחרת באדם, בין בתמורה ובין שלא בתמורה". כאמור, היסוד העומד בבסיס הסחר הוא קיומה של עסקה באדם, להבדיל מעסקה עם אדם, וסממניו המובהקים הם קיום יחסי שליטה והַחפָּצָתוֹ של אדם. בע"פ 11196/02 פרודנטל נ' מ"י, פ"ד נז(6) 40, 47-48 קבעה כב' השופטת (כתוארה אז) ד' ביניש לעניין הגדרת הסחר בבני אדם למטרת זנות באמצעות המונחים "קנייה" ו"מכירה":
"אין זה מתקבל על הדעת כי תוך התעלמות מזכויות היסוד של האדם ובהם הזכות לחירות ווהזכות לכבוד, איפשר המחוקק לעקוף את ההוראה האוסרת מכירה או קניה של בני אדם, בדרך של התרת עסקאות רכושיות מסוג אחר. ... ניתן לקבוע ללא היסוס כי הן לשון סעיף 203א(א) והן התכלית החקיקתית שלו מחייבים פרשנות לפיה כל עסקה שנועדה ליצור מערכת יחסים רכושית בה אדם אחד רוכש זכויות באדם אחר היא אסורה. המחוקק אסר בסעיף זה לערוך עסקה בה אדם הוא בגדר נכס, בין על דרך של בעלות, חזקה, שכירות, שאילה, או בכל דרך של יצירת יחס רכושי אחר. לפיכך, לענין פירושם של הביטויים "מכירה וקניה" בסעיף 203א(א), יש לראותם כמתייחסים לכל עסקה בתמורה כלשהי המעניקה לאדם זכות "רכושית" מכל סוג כלפי אדם אחר המשמש אובייקט לעסקה, לענין זה אין נפקא מינה אם מדובר "בהסדר עסקי" במסווה של בעלות, שכירות, שאילה, שותפות וכל צורה אחרת של יצירת זיקה קניינית באדם. כל אלה הם בגדר סחר על פי הוראת סעיף 203א(א)".
(ההדגשות הוספו).
23. אף המטרה הפסולה של עבדות, כפי שהיא מוגדרת בסעיפים 375א(ג) לחוק העונשין, מתקיימת בעניינה של קאיה באופן מובהק. כאמור, העבדות המודרנית מבוססת בעיקרה על שליטה ולא על יחס פורמלי של בעלות. סעיף 375א(ג) לחוק העונשין מגדיר עבדות כ"מצב שבו מופעלות כלפי אדם סמכויות המופעלות ככלל כלפי קניינו של אדם; לעניין זה, יראו שליטה ממשית בחייו של אדם או שלילת חירותו כהפעלת סמכויות כאמור".
24. כמפורט לעיל, איזי וקלפאנה הם ששלטו בכל היבט והיבט בחייה של קאיה: הם שיכנו אותה בדירה החשוכה בסמוך לדירתם תוך בידודה, הם אסרו עליה לצאת מן הדירה, הם החרימו את דרכונה, הם שטיפלו ללא ידיעתה או שליטתה בכל העניינים הנוגעים לרישיון הישיבה שלה בישראל, הם שקבעו עבור מי תעבוד ומתי תפסיק לעבוד עבורו. השליטה הממשית בחייה לא הופעלה באמצעות שלשלאות פיזיות ומנעולים, אלא באמצעים מתוחכמים יותר, המשקפים את מאפייניה של העבדות המודרנית. אותם סוחרים ניצלו את זרותה של קאיה ואת אי התמצאותה בזכויותיה בישראל ובהליכים להסדרת רישיון הישיבה שלה ולהחלפת מעסיקיה. כדי למנוע את יציאתה מן הדירה הם לא סגרו אותה מאחורי סורג ובריח, אלא רק הציגו בפניה מצג שווא, לפיו היא שוהה שלא כדין בישראל, ואם תצא מן הדירה תיעצר. כך הם אף מנעו כל אפשרות שהיא תנסה לפנות באופן יזום אל המשטרה. כדי להכריחה לעבוד עבור כל מעסיק שבחרו עבורה לא היה עליהם לכוון אקדח אל רקתה. די היה להם לנצל את מצב החולשה והמצוקה בו היא שרויה, לאחר שמכרה את כל רכושה בנפאל כדי לשלם עבור הגעתה לישראל ולשלוח את משכורתה לילדיה, כדי לגרום לה לעשות כל דבר ולקיים כל הוראה על מנת שהשקעתה זו לא תרד לטמיון. די היה להם לאיים עליה כי תוחזר לנפאל. אלה הם מאפייני העבדות המודרנית.
25. לאור כל הנאמר לעיל יש לתת למבקשת רישיון שהיה מסוג ב/1 למשך שנה, כפי שמקבלות קורבנות סחר למטרות זנות על פי נוהל הטיפול במתן מעמד לנפגעות סחר בנשים מטעמים הומניטריים, זאת בשל העובדה שלא קיים בעת זו נוהל נפרד למתן אשרה לקורבנות סחר למטרות אחרות. 
26. כעת שוהה קאיה, כאמור בבקשה, במקלט "מעגן" במצב של חוסר וודאות באשר לגורלה, כאשר היא ומשפחתה נתונים בחובות כבדים בשל הסכומים אשר שילמה תמורת הבאתה והיא שרויה במצוקה רבה. רישיון שהיה ועבודה יאפשר לקאיה לעבוד ובכך לשקם משהו מכבודה ומהאוטונומיה שלה אשר נגזלו ונרמסו בידי סוחרי אדם. 
בברכה,

עדי וילינגר, עו"ד

